орган.
 б)
 Доставчикът на обслужване на въздушното движение гарантира, че часовниците и другите устройства за отчитане на времето в органите за обслужване на въздушното движение се проверяват толкова често, колкото е необходимо, за да се осигури време с точност до плюс или минус 30 секунди спрямо координираното универсално време (UTC). В случай, че органът за обслужване на въздушното движение осъществява комуникация по линия за предаване на данни, часовниците и другите устройства за отчитане на времето в органите за обслужване на въздушното движение се проверяват толкова често, колкото е необходимо, за да се осигури време с точност до 1 секунда спрямо координираното универсално време (UTC).
 в)
 Точно време се получава от стандартна станция за точно време или, ако това е невъзможно, от друг орган, получил точно време от такава станция.
 ATS.OR.135 Мерки при извънредни ситуации
 Доставчикът на обслужване на въздушното движение разработва планове за действие в извънредни ситуации, както се изисква в точка ATM/ANS.OR.A.070 от приложение III, в тясно сътрудничество с доставчиците на обслужване на въздушното движение, отговорни за предоставянето на услуги в съседни участъци от въздушното пространство, и, ако е уместно, със съответните ползватели на въздушното пространство.
 ATS.OR.140 Откази и неизправности в системите и оборудването
 Доставчикът на обслужване на въздушното движение въвежда подходящи процедури, които задължават органите за обслужване на въздушното движение незабавно да докладват за откази или неизправности в системите за комуникация, навигация и обзор или в други важни за безопасността системи или оборудване, които биха могли да повлияят на безопасността или ефективното изпълнение на полетите, или на предоставянето на обслужване на въздушното движение, или и на двете.
 ATS.OR.145 Осъществяване на обслужване по контрол на въздушното движение
 Доставчикът на обслужване на въздушното движение гарантира, че сведенията за движението на дадено въздухоплавателно средство и списъкът с издадените му разрешенията по КВД се представят така, че да могат да бъдат лесно анализирани, за да се поддържа ефективен поток на въздушното движение с подходяща сепарация между въздухоплавателните средства.
 ATS.OR.150 Предаване на отговорността за контрол и предаване на комуникациите
 Доставчикът на обслужване на въздушното движение въвежда приложими процедури за съгласуване при предаване на отговорността за контрол на полетите, включително предаване на комуникациите и установяване на точки за предаване на контрола, които се описват в договори за взаимодействие и оперативни наръчници, според случая.“;
 ii)
 добавят се следните раздели 4 и 5:
 „Раздел 4
 ИЗИСКВАНИЯ ОТНОСНО КОМУНИКАЦИЯТА
 ATS.OR.400 Аеронавигационно подвижно обслужване (комуникации въздух—земя) — общи положения
 а)
 При осъществяване на комуникация въздух—земя за целите на обслужването на въздушното движение доставчикът на обслужване на въздушното движение използва гласова връзка или линия за предаване на данни, или и двете.
 б)
 Когато за комуникация между пилота и ръководителя на полета, свързана с обслужването на въздушното движение, се ползва пряка двупосочна гласова връзка или линия за предаване на данни, доставчиците на обслужване на въздушното движение осигуряват записващи устройства на всички комуникационни канали въздух—земя.
 в)
 Когато за целите на полетно-информационното обслужване, включително летищното полетно-информационно обслужване, се ползва пряка двупосочна гласова връзка или линия за предаване на данни въздух—земя, доставчикът на обслужване на въздушното движение осигурява записващи устройства на всички комуникационни